### | | | | --- | --- | | | | | --- | | **Byråd** 23. februar 2016 Sagsnr. 710-2011-81711 Dok.nr. 710-2016-95657 Sagsbehandler DPCHAN | | 39.                 Tildelings- og betalingsmodel på specialundervisningsområdet - Åbent

###

|  |  |
| --- | --- |
| Tidl. politisk behandling | BY, 29.01.13, pkt. 11, BY, 24.06.15, pkt. 85 |
| Forventet sagsgang | BS-U, ØK, BY, høring, BS-U, ØK, BY |
| Lovgrundlag | Folkeskoleloven, Bekendtgørelse om folkeskolens specialundervisning og anden specialpædagogisk bistand |

###

**SAGENS INDHOLD**

Byrådet skal i denne sag tage stilling til forslag om
ændringer i tildelings- og betalingsmodellen i ’Udviklingsplan for Specialundervisningsområdet’,
med henblik på at forslaget sendes i høring. Forslaget indebærer, at
ressourcerne til specialundervisning fordeles mellem skolerne ud fra en
beregning af elevernes forventede behov for specialundervisning. I dag fordeles
ressourcerne alene efter elevtal.

Byrådet besluttede 24. juni 2015, at KORA *–* Det
Nationale Institut for Kommuners og Regioners Analyse og Forskning skulle
udarbejde en analyse af de socioøkonomiske forskelle mellem skoledistrikterne i
Favrskov Kommune. I forlængelse af analysen ønskede Byrådet anbefalinger til
eventuelle ændringer i ressourcetildelingsmodellen på
specialundervisningsområdet.

KORA har analyseret de socioøkonomiske, demografiske og
sundhedsrelaterede forskelle mellem skoledistrikterne. Analysens resultater
blev præsenteret for Byrådet på temamødet 15. december 2015. Analysen viser,
hvor mange elever der fra hvert skoledistrikt kan forventes at blive henvist
til specialundervisning. Dette udtrykkes i et indekstal for hvert
skoledistrikt. KORA-analysen er vedlagt som bilag.

På baggrund af KORA-analysen har Børn og Skole udarbejdet
forslag til ændringer i den eksisterende tildelings- og betalingsmodel i
’Udviklingsplan for specialundervisningsområdet’. Udviklingsplanen og notat,
der beskriver ændringsforslaget, er vedlagt som bilag.

Tildelings- og betalingsmodellen medfører, at skolerne
hvert år får tildelt en stor del af specialundervisningsbudgettet. I skoleåret
2013/14 var dette beløb på 50,5 mio. kr. ud af et samlet
specialundervisningsbudget på 87 mio. kr. Tildelingen fra specialundervisningsbudgettet
beregnes hvert år ved visitationen i april. Beløbets størrelse er afhængig af,
hvor mange specialklasser der oprettes, og hvor mange elever der skal betales
for i tilbud uden for kommunen. Det betyder, at beløbet ændrer sig fra år til
år. Med udviklingsplanens målsætning om at flere elever inkluderes i
almenundervisningen, forventes det, at det samlede beløb, der kan tildeles
skolerne, vil stige over tid.

Det samlede beløb til skolerne fordeles i forhold til, hvor
mange elever der går på de enkelte skoler. Af det tildelte beløb skal skolerne
betale grundtakst for de elever, som er henvist til segregeret
specialundervisning (specialundervisning uden for almenundervisningen). Dette
beløb blev i skoleåret 2013/14 beregnet til 32 mio. kr. Det resterende beløb på
18,5 mio. kr. kan skolerne bruge til inklusionsindsatsen i almenundervisningen.
Det beløb, hver skole har til inklusion, er således afhængig af, hvad skolen
bruger til betaling for segregerede specialundervisningselever.

Forslaget til ændringer i tildelings- og betalingsmodellen
betyder:

· At ressourcetildelingen til skolerne fra
specialundervisningsbudgettet (50,5 mio. kr. i 2013/14) til betaling for
elever, som er henvist til segregeret specialundervisning og til
inklusionsindsatsen i almenundervisningen fordeles ud fra skoledistrikternes
indekstal. Indekstallene for de enkelte skoler fremgår både af KORA-analysen og
notatet ’Forslag til ændringer i tildelings- og betalingsmodellen i
Udviklingsplan for specialundervisningsområdet’.

KORA foreslår, at der beregnes
to indeks – et for fordelingen til betaling af segregerede
specialundervisningselever (32 mio. kr. i 2013/14) og et andet for fordelingen
til arbejdet med inklusion (18,5 mio. kr. i 2013/14). Betalingen for segregerede
specialundervisningselever foreslås at tage udgangspunkt i det samlede antal
skolebørn, der bor i det enkelte skoledistrikt. Beregningen til arbejdet med
inklusion foreslås at tage udgangspunkt i det antal elever, der går på den
enkelte skole. Baggrunden for forslaget er, at visitation til segregeret
specialundervisning potentielt kan berøre alle elever i et skoledistrikt,
uanset om eleven går på distriktsskolen. Modsat omfatter arbejdet med at
etablere inkluderende læringsmiljøer alene de elever, som går på den enkelte
skole.

· At skolernes betalingsforpligtigelse gælder for alle de
segregerede specialundervisningselever, der bor i skoledistriktet.

[adresse]
betalingsforpligtigelse omfatter således i modsætning til nu også elever, der
har benyttet muligheden for at vælge en anden skole end distriktsskolen. Da det
er den skole, eleven går på, som har kompetencen til at henvise til segregeret
specialundervisning, kan dette teoretisk svække det økonomiske incitament til
inklusion. En ændring af KORA-modellen på dette punkt vil dog betyde løbende og
relativt komplekse tilpasninger i tildelingen. Desuden drejer det sig kun om få
elever. Antallet af elever, der har benyttet det frie skolevalg, og som
efterfølgende er segregeret til specialundervisning, er september 2015 opgjort
til ni elever.

· 10. klasseeleverne (11. årgang) er udeladt af beregningerne i
lighed med KORA-analysen. Det betyder, at 10. klasseeleverne ikke indgår i
tildelingen til skolerne og dermed heller ikke i skolernes
betalingsforpligtigelse. Begrundelsen er, at 10. klasseeleverne
distriktsmæssigt kun hører til på to skoler. Hvis 10. klasseeleverne regnes med
i modellen, vil det medføre en skævhed i tildeling og betaling. Derfor foreslås
det samtidig, at der afsættes en pulje af det samlede specialundervisningsbudget
til dækning af den manglende grundtakstbetaling. Størrelsen af puljen beregnes
hvert år i forbindelse med fordelingen af ressourcer fra
specialundervisningsbudgettet til skolerne. Puljen påvirker ikke skolernes
samlede økonomi, da eleverne fremover ikke indgår i skolernes
betalingsforpligtigelse.

**VURDERING**

KORA-analysen viser, at der er forskelle mellem de enkelte
skoledistrikter i forhold til hvor mange elever, der kan forventes segregeret
til specialundervisning. Det vurderes, at en fordeling af ressourcer fra
specialundervisningsbudgettet til skolerne på baggrund af KORA-analysens
indekstal vil skabe sammenhæng mellem de enkelte skolers ressourcetildeling og
forskellene i skoledistrikternes specialundervisningsbehov samt skolernes
inklusionsarbejde.

For at sikre et løbende opdateret datagrundlag anbefales
det, at der sker en genberegning af indekstallene hvert tredje år. Udgiften til
en genberegning er ca. 100.000 kr., som foreslås finansieret af
specialundervisningsbudgettet.

**ØKONOMI**

Der er ingen økonomiske konsekvenser for det samlede
specialundervisningsbudget.

Forslaget om ændringer i tildelings- og betalingsmodellen
betyder, at der vil ske en ændring i fordelingen mellem skolerne i
ressourcetildelingen fra specialundervisningsbudgettet.

For at give skolerne mulighed for at tilpasse sig den
ændrede model foreslås ændringerne først iværksat fra skoleåret 2017/18. For de
skoler, der vil få den største ressourcemæssige nedregulering som følge af
ændringerne, og hvor der overføres et underskud, kan det blive nødvendigt for
Børn og Skole at vurdere disse skolers handleplaner i lyset af dette.

**INDDRAGELSE**

Det foreslås, at forslaget om ændringer i tildelings- og
betalingsmodellen sendes til høring hos skolebestyrelserne, skolernes
MED-udvalg, SMU Skole og Handicaprådet.

Skolebestyrelserne, skolernes MED-udvalg, SMU Skole og
Handicaprådet indbydes til et orienteringsmøde i høringsperioden.

**INDSTILLING**

Direktøren for Børn og Skole indstiller til Byrådet:

1. At forslaget til ændring af tildelings- og
betalingsmodellen på specialundervisningsområdet godkendes med henblik på, at
forslaget sendes i høring.

2. At forslaget sendes til høring hos skolebestyrelserne, skolernes
MED-udvalg, SMU Skole og Handicaprådet.

3. At høringsfristen fastsættes til 16. marts 2016.

4. At forslaget om ændringerne i tildelings- og betalingsmodellen implementeres
fra og med skoleåret 2017/18.

5. At indeksene for forventet specialundervisningsbehov og
inklusionsarbejdet genberegnes i foråret 2017 til brug for fordelingen af
ressourcer fra specialundervisningsbudgettet til skolerne i skoleåret 2017/18.

6. At indeksene herefter genberegnes hvert tredje år.

7. At udgiften til genberegning finansieres af det samlede
specialundervisningsbudget.

**BESLUTNING**

***Børne- og Skoleudvalget, 4. februar 2016:***

Fraværende:Ingen

Indstilles godkendt.

Nanna Svendsen kunne ikke tiltræde indstillingspunkt 4.

***Økonomiudvalget, 16. februar 2016:***

Fraværende:Karlo Jørgensen, Sørine Kristiansen, Osvald Thygesen
Abelone Henriksen

Indstillingen fra Børne- og Skoleudvalget indstilles
godkendt.

**Bilag**

|  |  |
| --- | --- |
| KORA - Stefan Lauritsen i Favrskov Kommunes skoledistrikter | 710-2015-352830 |
| Udviklingsplan for Specialundervisningsområdet efter budgetproces og høring | 710-2015-349518 |
| Forslag til ændringer i tildelings- og betalingsmodel i Udviklingsplan for specialundervisningsområdet - til høring | 710-2015-328683 |